b'\n_START_ARTICLE_\nOrtenbur\xc5\xbeani\n_START_PARAGRAPH_\nOrtenbur\xc5\xbeani, grofje Ortenbur\xc5\xa1ki (nem\xc5\xa1ko Grafen von Ortenburg), so bili koro\xc5\xa1ka plemi\xc5\xa1ka rodbina, ki je izhajala iz lurnske grofije, katere del je bilo tudi posestvo in grad Ortenburg v bli\xc5\xbeini naselja Baldramsdorf pri \xc5\xa0pitalu ob Dravi._NEWLINE_Zgodovina rodbine se je za\xc4\x8dela s poroko lurnskega grofa Adalberta in Berte iz Diessena (Bavarska) leta 1070. Na ozemlje dana\xc5\xa1nje Slovenije so se naselili v 11. stoletju. Okrog leta 1102 je koro\xc5\xa1ki mejni grof Ulrik II. iz rodu Weimar-Orlam\xc3\xbcnde podelil koro\xc5\xa1kemu grofu Otonu Ortenbur\xc5\xa1kemu posest na ju\xc5\xbeni strani Karavank. Podeljeno ozemlje so Ortenbur\xc5\xbeani obvladovali iz dveh gradov: z gradu Kamen pri Begunjah in Lipni\xc5\xa1kega gradu (nem\xc5\xa1ko Waldenberg) pri Radovljici. Grad Kamen in njegova posestva so sicer bila fevd, ki so jo de\xc5\xbeeli Kranjski leta 1338 podelili Habsbur\xc5\xbeani. Ortenbur\xc5\xbeani so bili \xc5\xa1e lastniki gradov \xc4\x8cu\xc5\xa1perk, Trebnje, Ortnek, Kostel in Poljane na Dolenjskem ter posestva in gradu Lo\xc5\xbe na Notranjskem._NEWLINE_Rodbina je izumrla leta 1418, najve\xc4\x8dji del njihovih posesti pa so podedovali Celjski grofje 29. februarja 1420.'